Document ID: 32005D0500

DEĊIŻJONI TAL-KUMMISSJONI
tat-12 ta’ Lulju 2005
li tistabbilixxi kondizzjonijiet speċjali għall-importazzjoni ta' prodotti tas-sajd mill-Grenada
(notifikata taħt dokument numru C(2005) 2545)
(Test b'rilevanza għaż-ŻEE)
(2005/500/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet sanitarji għall-produzzjoni u t-tqegħid fis-suq ta' prodotti tas-sajd (1), u b'mod partikolari l-Artikolu 11(1) tagħha,
Billi:
(1)
Twettqet spezzjoni fil-Grenada f'isem il-Kummissjoni biex jiġu vverifikati l-kundizzjonijiet li fihom il-prodotti ta' l-industrija tas-sajd jiġu prodotti, maħżuna u mibgħuta lejn il-Komunità.
(2)
Il-kundizzjonijiet fil-leġislazzjoni tal-Grenada dwar l-ispezzjoni sanitarja u l-monitoraġġ tal-prodotti ta' l-industrija tas-sajd jistgħu jitqiesu l-istess bħal dawk li hemm stipulati fid-Direttiva 91/493/KEE.
(3)
Partikolarment, id-“Dipartiment tas-Saħħa Pubblika (DSP) taħt il-Ministeru tas-Saħħa u l-Ambjent (MSA)” hu kapaċi jivverifika b’mod effettiv l-implimentazzjoni tar-regoli fis-seħħ.
(4)
Id-DSP-MSA ipprovda assigurazzjonijiet uffiċjali dwar il-konformità ma' l-istandards tal-kontrolli sanitarji u l-monitoraġġ ta' prodotti tas-sajd kif stipulati fil-Kapitolu V ta' l-Anness għad-Direttiva 91/493/KEE u dwar it-twettiq tar-rekwiżiti iġjeniċi ekwivalenti għal dawk stabbiliti b'dik id-Direttiva.
(5)
Jixraq li jiġu stabbiliti dispożizzjonijiet dettaljati dwar il-prodotti tas-sajd importati fil-Komunità mill-Grenada, skond id-Direttiva 91/493/KEE.
(6)
Jeħtieġ ukoll li titfassal lista ta' stabbilimenti approvati, bastimenti-fabbrika, jew imħażen tal-friża, u lista ta' bastimenti tal-friża mgħammra skond ir-rekwiżiti tad-Direttiva tal-Kunsill 92/48/KEE tas-16 ta' Ġunju 1992 li tistabbilixxi r-regoli ta' iġjene minimi applikabbli għall-prodotti tas-sajd maqbuda fuq ċerti bastimenti skond l-Artikolu 3(a)(i) tad-Direttiva 91/493/KEE (2). Dawk il-listi għandhom jitfasslu fuq il-bażi ta' komunikazzjoni mid-DSP-MSA lill-Kummissjoni.
(7)
Jixraq li din id-Deċiżjoni tiġi applikata 45 jum wara l-pubblikazzjoni tagħha li jipprovdu l-perjodu tranżitorju meħtieġ.
(8)
Il-miżuri li hemm f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-“Dipartiment tas-Saħħa Pubblika (DSP) taħt il-Ministeru tas-Saħħa u l-Ambjent (MSA)” għandu jkun l-awtorità kompetenti fil-Grenada identifikata għall-għanijiet tal-verifika u ċ-ċertifikazzjoni tal-konformità tal-prodotti tas-sajd mar-rekwiżiti tad-Direttiva 91/493/KEE.
Artikolu 2
Il-prodotti tas-sajd importati fil-Komunità mill-Grenada għandhom jissodisfaw ir-rekwiżiti stipulati fl-Artikoli 3, 4 u 5.
Artikolu 3
1. Kull kunsinna għandha tkun akkumpanjata minn ċertifikat sanitarju oriġinali innumerat skond il-mudell stipulat fl-Anness I u li jkun jikkostitwixxi folja waħda, mimlija, iffirmata u ddatata kif suppost.
2. Iċ-ċertifikat sanitarju għandu jitfassal f’għallinqas waħda mil-lingwi uffiċjali ta' l-Istat Membru fejn ikunu qed jitwettqu l-kontrolli.
3. Iċ-ċertifikat sanitarju għandu jinkludi l-isem, il-kariga u l-firma tar-rappreżentant tal-DSP-MSA, u t-timbru uffiċjali ta' dan ta' l-aħħar b'kulur differenti minn dak ta' l-approvazzjonijiet.
Artikolu 4
Il-prodotti tas-sajd għandhom jiġu minn stabbilimenti, bastimenti fabbriki, jew imħażen tal-friża approvati, jew minn bastimenti tal-friża rreġistrati elenkati fl-Anness II.
Artikolu 5
Il-pakketti kollha għandhom ikunu mmarkati bil-kelmiet “GRENADA” u bin-numru ta' approvazzjoni/reġistrazzjoni ta' l-istabbiliment, il-bastiment fabbrika, il-maħżen tal-friża jew il-bastiment tal-friża ta' l-oriġini b'ittri li ma jitħassrux, għajr għal każijiet ta' prodotti tas-sajd iffriżati bl-ingrossa u intenzjonati għall-manifattura ta' ikel ippriservat.
Artikolu 6
Din id-Deċiżjoni għandha tapplika mit-28 ta’ Awwissu 2005.
Artikolu 7
Din id-Deċiżoni hija indirizzata lill-Istati Membri.
Magħmul fi Brussell, nhar it-12 ta’ Lulju 2005.

Labels: 3
0
18
6